b'\n_START_ARTICLE_\nHankkijan talo\n_START_PARAGRAPH_\nHankkijan talo on Helsingin Kampissa Salomonkadun ja Arkadiankadun v\xc3\xa4liss\xc3\xa4 sijaitseva tiilirakennus, jonka rakennutti autokauppias Sergei Nikolajeff._NEWLINE_Konttoritarvikekauppaan aluksi keskittynyt Nikolajeff laajensi pian toimintaansa autokauppaan, ja sen toimitilaksi h\xc3\xa4n hankki Heikinkadun ja Arkadiankadun kulmatontin, jolla oli sijainnut vuonna 1908 purettu Arkadia-teatteri. T\xc3\xa4lle tontille valmistui syksyll\xc3\xa4 1913 arkkitehti Jarl Eklundin suunnittelema nelikerroksinen autopalatsi, johon liikkeen toiminta sitten keskittyi. Autopalatsissa oli ensimm\xc3\xa4isen\xc3\xa4 Suomessa k\xc3\xa4ytetty betonipalkkeja ja betonisia v\xc3\xa4lipohjia. _NEWLINE_Modernin autopalatsin rakentajana oli rakennusliike Kreuger & Toll, jonka omisti ruotsalainen Ivar Kreuger. Julkisivumateriaali on tummaa violettiin vivahtavaa tiilt\xc3\xa4. Kattotiilien v\xc3\xa4ri on himme\xc3\xa4n vihert\xc3\xa4v\xc3\xa4. Helsingin Sanomissa rakennusta luonnehdittiin tuolloin "kompositioltaan eritt\xc3\xa4in onnistuneeksi"._NEWLINE_Autopalatsin alakerrassa oli autotalleja, varasto ja huoltotiloja. Katutasossa oli konttori- ja edustustiloja. Toiseen kerrokseen johti ajoramppi, jonka p\xc3\xa4\xc3\xa4st\xc3\xa4 autot siirrettiin muihin kerroksiin autohissill\xc3\xa4. Siell\xc3\xa4 oli my\xc3\xb6s sisustusverstas. Kolmannessa kerroksessa oli n\xc3\xa4yttelyhalli, jossa oli tilaa jopa sadalle autolle, ja nelj\xc3\xa4nness\xc3\xa4 kerroksessa sijaitsivat korjaamotilat. Talon ullakolla oli viel\xc3\xa4 kaksi tennishallia ja yleis\xc3\xb6lle avoin amerikkalainen keilarata. Tenniskentti\xc3\xa4 erottivat katsomoparvekkeet. Pelaajia varten oli klubihuoneet, pukeutumistilat suihku- ja wc-tiloineen. Valo tuli kattoikkunoista, joiden kaihtimet oli suunniteltu niin, ettei muodostunut varjoja. Kaltevat sein\xc3\xa4t oli verhoiltu huovalla._NEWLINE_Pihan alla oli 20\xc2\xa0000 litran vetoinen bensiinis\xc3\xa4ili\xc3\xb6, josta letkut johtivat portin vieress\xc3\xa4 olevaan myyntipisteeseen. Autopalatsin tilossa toimi my\xc3\xb6s autokoulu. Nikolajeff suunnitteli my\xc3\xb6s erityisen ajoharjoitteluradan rakentamista palatsin viereen, mutta ensimm\xc3\xa4isen maailmansodan puhkeaminen esti t\xc3\xa4m\xc3\xa4n toteutumisen._NEWLINE_Ensimm\xc3\xa4isen maailmansodan puhjettua 1914 autokauppa hiljeni. Maahantuonti loppui, ja bensiinist\xc3\xa4 oli pulaa. Nikolajeffiin autopalatsi muutettiin pian ammustehtaaksi, josta vietiin ammuksia Ven\xc3\xa4j\xc3\xa4lle. Sis\xc3\xa4llissodan alkaessa rakennuksen ottivat haltuunsa punaiset, ja Helsingin taistelujen p\xc3\xa4\xc3\xa4tytty\xc3\xa4 sinne majoittui saksalaisia sotilaita._NEWLINE_Nikolajeffin kuoltua perheen omaisuus hajosi. Entinen autopalatsi myytiin 1918 keskusosuusliike Hankkijalle, jonka p\xc3\xa4\xc3\xa4konttori siit\xc3\xa4 tuli. Nikolajeffin autoliike jatkoi toimintaansa talon Salomoninkadun puoleisessa osassa aina vuoteen 1978 saakka. Vuonna 1973 talo siirtyi Hankkijalta Alkon omistukseen. Nykyisin sen omistaa Alkon el\xc3\xa4kes\xc3\xa4\xc3\xa4ti\xc3\xb6.'